Weens die optrede van die Duitse oorlogskip SMS Wolf het 7 skepe tydens die Eerste Wêreldoorlog aan die Suid-Afrikaanse kus vergaan. Die Wolf se reis van 100 000 km was die langste ononderbroke vaart deur 'n oorlogskip sonder ondersteuning tydens hierdie oorlog. In 1913 is die vragskip Wachtfels van 5 809 ton in Flensburg te water gelaat. Op 16 Mei 1916 is dit tot hulpkruiser en mynlêer met die naam Wolf omskep. Dit is toegrus met 10 kanonne en 4 torpedobuise en kon 450 seemyne vervoer. Aan boord was ook 'n tweesitplek-seevliegtuig om vyandelike skepe op te spoor. Die maksimum vrag van 8 000 ton steenkool het die skip 'n rykwydte van 59 000 km gegee, maar met 'n hoogste spoed van 11 knope was dit 'n relatief stadige skip. 'n Vals skoorsteen en maste het verbloem dat dit 'n oorlogskip is. Op 30 November 1916 het die Wolf sy tuishawe Kiel met 'n bemanning van 348 onder bevel van kapt. Karl August Nerger verlaat. Die roete het gelei deur die Skagerrak, wes van Noorweë, noord van Ysland en Skotland na die noordelike Atlantiese Oseaan.